b"\n_START_ARTICLE_\nV\xc3\xadctor Manuel\n_START_SECTION_\nBiografia\n_START_PARAGRAPH_\nNascut a Ast\xc3\xbaries el 7 de juliol de 1947, V\xc3\xadctor Manuel es trasllada a Madrid el 1964. El 1969 comen\xc3\xa7a a triomfar com a cantautor. El 1970 fa les dues primeres gires a l'estranger, primer per Europa Occidental i despr\xc3\xa9s per Llatinoam\xc3\xa8rica, i comen\xc3\xa7a a ser senyalat pel r\xc3\xa8gim franquista com a subversiu, tot i que abans ja s'havia topat amb la censura. El 1971 coneix la seva parella, l'actriu Ana Bel\xc3\xa9n, que l'introdueix al cinema._NEWLINE_El 13 de juny de 1972, la parella es casa pel civil a Gibraltar, i, posteriorment, han de passar sis mesos a l'exili. El 1973 treballa en el primer disc d'Ana Bel\xc3\xa9n, i el 18 d'agost fan el primer recital conjunt, a Xixon. El 30 de gener de 1975 torna a apar\xc3\xa8ixer a Televisi\xc3\xb3 Espanyola, on estava vetat des del 1970. El 1976 edita el seu primer disc en llengua asturiana, pateix un atemptat terrorista de l'extrema dreta, i neix el seu primer fill._NEWLINE_El 1977 treballa per al Partit Comunista d'Espanya, abans i despr\xc3\xa9s de la seva legalitzaci\xc3\xb3. En la carrera de V\xc3\xadctor Manuel, 1979 \xc3\xa9s un any clau: torna al primer pla musical i aconsegueix un gran \xc3\xa8xit de vendes amb el disc Soy un coraz\xc3\xb3n tendido al sol, en el que, sense oblidar els temes pol\xc3\xadtics, demostra que \xc3\xa9s un autor capa\xc3\xa7 d'avan\xc3\xa7ar, de cantar a la seva terra, a l'amor, a temes del m\xc3\xb3n. La can\xc3\xa7\xc3\xb3 S\xc3\xb3lo pienso en ti, que molts consideren la seva obra mestra, on parla de la relaci\xc3\xb3 entre dos joves amb discapacitat intel\xc2\xb7lectual, l'al\xc3\xa7a fins al capdamunt de les llistes d'\xc3\xa8xits._NEWLINE_El 1980 grava una can\xc3\xa7\xc3\xb3 pionera sobre l'homosexualitat, Qui\xc3\xa9n puso m\xc3\xa1s, que arriba al n\xc3\xbamero u. Tamb\xc3\xa9 escriu, en homenatge al poeta Blas de Otero, Pido la paz y la palabra. El 1982 abandona el PCE, disconforme amb la pol\xc3\xadtica que menava aquest partit. El 1985 produeix el disc Querido Pablo, d'homenatge a Pablo Milan\xc3\xa9s, amb Joan Manuel Serrat, Luis Eduardo Aute, Ana Bel\xc3\xa9n, Miguel R\xc3\xados, Amaya Uranga, Silvio Rodr\xc3\xadguez, Chico Buarque, Mercedes Sosa i ell mateix. El 1986 se celebra a Espanya un refer\xc3\xa8ndum sobre l'ingr\xc3\xa9s del pa\xc3\xads a l'estructura militar de l'OTAN, i V\xc3\xadctor i Ana fan campanya pel no. Aquest any graven el duo La puerta de Alcal\xc3\xa1, tema compost pel grup Suburbano, que esdev\xc3\xa9 un \xc3\xa8xit massiu, essent el disc m\xc3\xa9s venut de l'any, amb m\xc3\xa9s de 300.000 c\xc3\xb2pies._NEWLINE_El 1987 inicia una nova etapa de productor cinematogr\xc3\xa0fic, i alhora crea el seu propi segell discogr\xc3\xa0fic, Ion m\xc3\xbasica. El 1988 publica el disc Qu\xc3\xa9 te puedo dar, el primer de la seva nova productora, que inclou la can\xc3\xa7\xc3\xb3 La madre, una de les lletres m\xc3\xa9s estremidores que ha escrit, sobre el m\xc3\xb3n de la droga des de la perspectiva de la mare d'un noi drogoaddicte. I tamb\xc3\xa9 Como los monos de Gibraltar, que explica la hist\xc3\xb2ria d'un transsexual._NEWLINE_El 1994 es publica un dels projectes discogr\xc3\xa0fics de m\xc3\xa9s \xc3\xa8xit de la parella, Mucho m\xc3\xa1s que dos, un disc gravat amb la participaci\xc3\xb3, com a convidats, de Joaqu\xc3\xadn Sabina, Joan Manuel Serrat, Pablo Milan\xc3\xa9s, Manolo Tena, Juan Echanove, Miguel R\xc3\xados i Antonio Flores, i on V\xc3\xadctor i Ana versionen can\xc3\xa7ons dels seus convidats i estrenen Yo tambi\xc3\xa9n nac\xc3\xad en el 53, d'Andr\xc3\xa9s Molina, i Contam\xc3\xadname, de Pedro Guerra, que guanya un Premi Ondas i esdev\xc3\xa9 un altre dels seus temes estrella. El 1995 fa la gira En blanco y negro amb Pablo Milan\xc3\xa9s, que no poden acabar per la malaltia de Pablo, per\xc3\xb2 en fan un disc._NEWLINE_El 1996 fa la gira El gusto es nuestro amb Ana Bel\xc3\xa9n, Miguel R\xc3\xados i Serrat per tota Espanya i Am\xc3\xa8rica amb un \xc3\xa8xit enorme, ja que fou la gira amb m\xc3\xa9s assist\xc3\xa8ncia de p\xc3\xbablic fins aleshores al pa\xc3\xads. Guanyen el Premi Ondas a la millor gira i venen mig mili\xc3\xb3 de discos. V\xc3\xadctor escriu el llibre Diario de ruta, amb an\xc3\xa8cdotes de la gira i de la carrera art\xc3\xadstica dels quatre._NEWLINE_Del 2001 al 2007, forma part de la junta directiva de la Societat General d'Autors i Editors (SGAE), on ha destacat per la seva defensa del c\xc3\xa0non digital._NEWLINE_El 2004, a banda de la seva dedicaci\xc3\xb3 a la can\xc3\xa7\xc3\xb3, s'estrena com a director de cinema amb el curt El club de las mujeres muertas sobre el tema de la viol\xc3\xa8ncia de g\xc3\xa8nere. El 2007 es publica un can\xc3\xa7oner complet de la seva obra musical, acompanyat d'un disc, amb el t\xc3\xadtol Vivir para cantarlo._NEWLINE_Tot i que en el passat havia expressat les seves retic\xc3\xa8ncies a oficialitzar la llengua asturiana, el 2008 s'adhereix a la campanya Doi la cara pola oficialid\xc3\xa1, en favor del seu reconeixement com a llengua cooficial del Principat d'Ast\xc3\xbaries."